Betalte 55 kroner for mye til Statens Vegvesen - ble truet med avskilting

Bjørn Kristiansen fikk i forrige uke et brev fra Statens Vegvesen hvor han ble truet med politiet. Årsak: Han hadde betalt for mye i omregistreringsavgift.

Dette brevet fikk Kristiansen.

17. januar 2012

— Jeg begynte først å le, men så tenkte jeg på om dette faktisk var seriøst og om de forventet at jeg skulle ordne opp, sier Kristiansen til Aftenposten.no

Det er Aust Agder blad som først fortalte historien om Risør-mannen som i forrige uke fikk et mildt sagt spesielt brev fra Statens Vegvesen.

Kristiansen forteller til Aftenposten.no at han kjøpte bil for omtrent seks uker siden.

- Da måtte jeg ordne opp med forsikring og omregistreringsavgift. Det varte og rakk før jeg hørte noe, men så plutselig fikk jeg brev med 2. gangs purring uten at jeg hadde fått noe før.

Og i det brevet står det «Vi har i tidligere varsel orientert om forhold som De skulle ordne innen en angitt frist, slik at kjøretøyet kan bli omregistrert i Deres navn. Så vidt vi kan se, er ikke disse forholdene ordnet.»

Trussel i De-form

Fristen er 20. januar og det står videre

«Vi finner samtidig å måtte gjøre Dem oppmerksom på at politiet vil bli anmodet om å inndra kjennemerkene, dersom den nye frist ikke blir overholdt».

Og så kommer overraskelsen:

«Forøvrig minner vi om de forhold som må ordnes. Det er innbetalt for mye i omregistreringsavgift».

55 kroner blir det spesifisert er for mye betalt inn.

Automatisk brev

Brevet er signert «Med hilsen Arendal trafikkstasjon», så det tyder på at ingen saksbehandler har sett på dette brevet særlig nøye.

- Jeg ringte først til veivesenet, men saksbehandleren trodde meg først ikke. Men så fant han en gjenpart av det brevet og saken ble ordnet opp i.

Kristiansen sier også at han iallfall ikke med vilje har betalt 55 kroner for mye.

— Men jeg venter fortsatt på de kronene.

Risør-mannen sier han ikke ble veldig sint da han fikk brevet.

- Men det er jo spesielt at man blir truet med politiet fordi man har penger til gode.

Vegvesen-sjef: - Meget rart

Terje Bekker, seksjonssjef for område Agder, sier at han har full forståelse om noen synes å få et slikt brev er «meget rart».

— Det synes jeg også. Jeg vet ikke nøyaktig hva som har skjedd her, men det høres ut som det er et automatisk generert brev. Jeg tenker at om vi har gjort en feil beklager vi det, men ingen skal få avskiltet bilen sin for å betale for mye til oss, forsikrer Bekker.